Ֆրենկ Գիլմոր

Ֆրենկ Փարքեր Գիլմոր (), ամերիկացի դրամատուրգ ու դերասան, «Actor's Equity» ընկերության հիմնադիր ու նախկին նախագահ։

Ծնվել է Նյու Յորքում Ջոն Փարքեր Գիլմորի և նրա դերասանուհի կնոջ՝ Էմիլիի ընտանիքում։ Ծննդյան պահին նրա ծնողները շրջագայում էին Միացյալ Նահանգներում և իրենց որդու ծնվելուց երեք շաբաթ անց վերադարձել են Մեծ Բրիտանիա։ Ֆրենկ Գիլմորը կրթություն է ստացել Լոնդոնի Չիսվիկի քոլեջում և իր առաջին բեմելը կատարել է Լոնդոնում 1879 թվականին, որից հետո երեք տարի շրջագայել է բրիտանական ծայրամասերում ու կրկին վերադարձել լոնդոնյան բեմ, որտեղ մնացել է ևս հինգ տարի։ Այս ժամանակահատվածում նա բնակվել է Ջորջ Արլիսի հետ, որից հետո ևս հինգ տարի ընդմիջումներով հանդես է եկել մե՛րթ Բրիտանիայում, մե՛րթ Ամերիկայում։ 17 տարեկանում դերեր էր կատարում Լիլի Լանգթրիի հետ։

Ամուսնացել է ամերիկացի դերասանուհի Լորա Մարգարետ ՄակՋիլիվրեյի հետ, որին հանդիպել է «Լեդի Ուինդերմիրի հովհարը» ներկայացման մեջ և ունեցել երկու դուստր՝ դերասանուհիներ Ռութ և Մարգալո Գիլմորներին։ Ֆրենկ Գիլմորն առաջատար դերասան էր, որի խաղընկերներն էին Միննի Ֆիսկեն, Հենրիետտա Քրոսմանը, Մերի Մեներինգը, Բերտա Կալիչը և Ջորջ Ֆոսեթը։

Գիլմորի խաղացանկը ներառում էր 1895 թվականի հոկտեմբերի 17-ին Լոնդոնի Գայիթի թատրոնում ներկայացված «Վենետիկի վաճառականը» պիեսը, որտեղ նա մարմնավորել է Բասանիոյին, 1902 թվականի սեպտեմբերին Լոնդոնի Հայմարքեթ թատրոնում բեմադրված «Ջերի Բանդլերի ուրվականը» պիեսը և 1903 թվականի նոյեմբերին Նյու Յորքի Դալի թատրոնում ներկայացված «Ճապոնացի սոխակ» պիեսը։

1890 թվականների վերջին Ջիլմորը վերադարձել է Ամերիկա և իր հետ տարել իր ընտանիքը։Ընտանիքի հետ ամառն անցկացրել է Սիասկոնսետ գյուղում, որի բնակիչները հիմնականում դերասաններ էին և դարձել տեղի կազինոյի կառավարիչը։ 1913 թվականին հիմնադրել է «Actor's Equity» ընկերությունը և նկարահանել երկու համր կինոնկար՝ «Փերին ու անտունը» (1915) և «Բարձրացված քողը» (1917)։

1918-1929 թվականներին եղել է ընկերության գործադիր քարտուղարը, այնուհետև նախագահը, և զբաղեցրել այդ պաշտոնը 1929-1937 թվականների ընթացքում։ 1938-1943 թվականներին եղել է «Associated Actors and Artistes of America» ընկերության միջազգային նախագահը․ մասոն էր։

Որպես «Actor's Equity» ընկերության նախագահ 1931 թվականի մայիսին Գիլմորն արժանացել է «American Arbitration Association» ասոցիացիայի ամենամյա ոսկե մեդալի։

Ֆրենկ Գիլմորը մահացել է քաղցկեղից Նյու Յորքում 1943 թվականի մարտի 29-ին, 75 տարեկան հասակում։

Ծանոթագրություններ

Արտաքին հղումներ

Photograph of Gillmore, National Portrait Gallery, London website
"Founded May 26, 1913, Actors' Equity Celebrates 90th Anniversary With Special Timeline Edition of Equity News" 

1867 ծնունդներ
1943 մահեր
Ամերիկացի դրամատուրգներ
Ամերիկացի դերասաններ
Ամերիկացի տղամարդ թատերական դերասաններ
Ամերիկացի տղամարդ կինոդերասաններ